Վիտալի Տիխով

Վիտալի Գավրիլովիչ Տիխով (ռուս.՝ Виталий Гаврилович Тихов, 2 (14) փետրվարի, 1876, Կիևի նահանգ, Ռուսական կայսրություն – 1939, Լենինգրադ, ԽՍՀՄ), ռուս գեղանկարիչ, որ աշխատել է նյու ժանրում, Գեղարվեստական շրջիկ ցուցահանդեսների ընկերության անդամ։


== Կենսագրություն ==

Վիտալի Տիխովը ծնվել է 1876 թվականի փետրվարի 2-ին Կիևի նահանգում։ Ընդհանուր կրթություն է ստացել Մորշանսկի ռեալական ուսումնարանում։ 1901 թվականից մինչև 1904 թվականը սովորել է Ալեքսանդր Մակովսկու գեղարվեստի մասնավոր ստուդիայում։ 1904 թվականին Ալեքսանդր Մակովսկին ստեղծել է Վիտալի Տիխովի դիմանկարը, որը ներկայացվել է Գեղարվեստական շրջիկ ցուցահանդեսների ընկերության XXXIII ցուցահանդեսում։
1904 թվականին Վիտալի Տիխովը՝ որպես ազատ ունկնդիր, ընդունվել է Գեղարվեստի կայսերական ակադեմիայի Գեղարվեստական բարձրագույն ուսումնարան, որտեղ սովորել է Ալեքսանդր Մակովսկու հոր՝ պրոֆեսոր Վլադիմիր Մակովսկու արվեստանոցում։ Վիտալի Տիխովը համարվել է Վլադիմիր Մակովսկու ամենատաղանդավոր աշակերտներից մեկը։
1912 թվականին Վիտալի Տիխովն ավարտում է կրթությունն ուսումնարանում։ Գեղարվեստի կայսերական ակադեմիայի 1912 թվականի մրցութային ցուցահանդեսին «Լողացող կանայք» (ռուս.՝ «Купальщицы») նկարի համար Վիտալի Տիխովին շնորհվել է նկարչի կոչում կրթաթոշակով արտասահման մեկնելու իրավունքով։
Վիտալի Տիխովը 1916 թվականից մասնակցել է Գեղարվեստական շրջիկ ցուցահանդեսների ընկերության կազմակերպած ցուցահանդեսներին։ Նույն թվականին նա դարձել է Ընկերության անդամ։ Նա մասնակցել է Ընկերության XLIV, XLV և XLVI ցուցահանդեսներին։
1930-ական թվականներին նկարչի արվեստը կրել է որոշակի փոփոխություններ։ Նա սկսում է ստեղծել նկարներ՝ նվիրված նոր հասարակության կառուցմանը, ինդուստրացմանը, Բանվորագյուղացիական Կարմիր բանակին ու նավատորմին, որոնցից են «Կարմիրնավատորմայինների ազատ լողալը» (ռուս.՝ «Вольное купанье краснофлотцев»), «Ватер-поло», «Բանվորուհիները Բալթֆլոտի ենթաշեֆ նավում» (ռուս.՝ «Работницы на подшефном корабле Балтфлота») նկարները և այլն։ Սակայն մինչև կյանքի վերջը Վիտալի Տիխոնովը շարունակել է ստեղծագործել նյու ժանրում։
Վիտալի Տիխովը մասնակցել է 1933 թվականին անցկացված «Բանվորագյուղացիական Կարմիր բանակի տասնհինգ տարին» և 1938 թվականին անցկացված «Բանվորագյուղացիական Կարմիր բանակի քսան տարին» ցուցահանդեսներին։
Վիտալի Տիխովն ամուսնացած է եղել նկարչուհի Մարիա Լվովնա Տիխովա-Ֆինկելշտեյնի հետ։
Վիտալի Տիխովը մահացել է 1939 թվականին Լենինգրադում (ներկայում՝ Սանկտ Պետերբուրգ)։


== Փաստեր ==
Վիտալի Տիխովի «Լողացող կանայք» (ռուս.՝ «Купальщицы», 1923 թվական) նկարն զբաղեցրել է չորրորդ տեղը 2011 թվականի ամենաթանկ նկարների շարքում. այն աճուրդում վաճառվել է 16 840 000 ռուբլով։


== Պատկերասրահ ==

		
		
		
		


== Ծանոթագրություններ ==


== Գրականություն ==
Тихов В. Г. №298. На озере. №299. Этюд. №300. Баня / Картины экспонентов // XLIV Передвижная выставка картин Товарищества передвижных художественных выставок. — Петроград: Унион, 1916. — 60 с.
Агитация за счастье. Советское искусство сталинской эпохи. — Дюссельдорф-Бремен: Интерартекс - Эдицион Теммен, 1994. — 320 с. — ISBN 3-86108-510-0, 3-86108-509-7
Тихов В. Г. // Художественная выставка, 15 лет РККА: живопись, графика, скульптура, текстиль, декоративное искусство, искусство Палеха и Мстеры / Под ред. Ю. М. Славинского. — М.: Всекохудожник, 1933. — Т. выпуск 35. — 303 с. — (Каталоги художественных выставок).
Романов Г. Б. Товарищество передвижных художественных выставок 1871-1923. Энциклопедия. — Санкт-Петербург Оркестр. — СПб., 2003. — 736 с. — 500 экз. — ISBN 5-87685-054-3


== Արտաքին հղումներ ==
«Выставка «20 лет советской власти»»։ Выставки РГБ (ռուսերեն)։ Российская государственная библиотека։ 2012։ Արխիվացված է օրիգինալից 2013-05-18-ին։ Վերցված է 2013-05-03 
Вечная загадка. Женский образ в русском искусстве(ռուս.) // «Русское искусство» : Журнал. — М.: Издательский дом «ЭДИПРЕСС-КОНЛИГА», 2006. — № 4.